बेनि थाखायनो जों साफ्रोमबो नोगोरारिफोरा सांग्रांथि जानांगोन आरो बिसायख’थिनि साना गाहामै माबोरै जाफुंसार जानो हायो बिनि थाखाय ईसोरनाव आर’ज गाबनांगोन। मानोना बिसायख’थिनि थाखायनो सुबुं समाजाव गुबुंले आबहावा सोमजियोब्ला जोंनि समाज जौगानाय सोलायनाया गोथौ हाखराव गबनायनि इसारा नुहुरो। नाथाय थांनाय 4 एप्रिलावनो बिटिसि बिसायख’थिखौ खुंनांगौमोनब्लाबो हादराव क’रना जिउसानि गिख्रंथाव साग्लोबसारनायाव सनदेर जानो गिनानै बिसायख’थि आयग आरो आसाम सोरखारा बन्द खालामनानै दोनथ’दों। नाथाय बावैसो सान सिगां आसाम सोरखारा गासै दोलोफोरनि जथुमायाव आसामनि सावस्रि , सोलोंथाइ आरो रांखान्थि बिफाननि मन्थ्रि हिमन्त बिस्व शर्माआ बिटिसि बिसायख’थिखौ फैगौ डिसेम्बर दानाव खुंजानो हागौ होननानै इसारा होदों। जुदि डिसेम्बर दानाव बिटिसि बिसायख’थिया खुंजामारोब्ला बिटिआरनि सुबुंफोरनि थाखाय जोबोर रंजाथाव बाथ्रा जागोन। मानोना थांनाय मार्स दाननिफ्राय बिटिसि बिसायख’थिनि थाखाय नमिनेसन गथायनाय बिजाथिफोरा बिसायख’थिनि थाखाय गोसो मोदोम, रां-रुफा बाहायनायाव खस्थ’ मोनदों बेल’ नङा । खस्थ’ मोनफादों सरासनस्रा बिटिआरनि सुबुंफोराबो। बिसायख’थिनि थाखाय थिखानाय खरसाया दिनै बेसेबा बुरजा थुबिल खंख्ला जानायनि लामायाव । मिथिनाय बादिब्ला बे बिटिसि बिसायख’थियानो बुहुमनि गेजेरावनो लावसिन बिसायख’थि सम जानानै फैबाय। बे आसामजों लोगोसे दुलाराय भारतावनो आरो बुहुमनि लिरजाथाव गोसोखांथाव सम जाबाय। बे बिसायख’थिया थाब खुंजायैयाव रायजोफोरनिसो मुलाम्फा जानाय बादि सानजायो। मानोना बिटिआरनि मोनफ्रोमबो गामिनि हाब्रु गोनां गाज्रि लामा -सामाफोराव हा-अन्थाय गोग्लैनानै लामाफोरजों मथरफोर सालायनो हानाय सुबिदा खालामनानै होनाय जादों। मानोना खायसे बिसायख’थिनि बिजाथिफोरा गामिफोराव भट बिनो थांब्ला गाज्रि जानानै थानाय गामिनि लामाफोरखौ भट मोनगौबा फाहामनानै होनाय नुदों। बे गामिनि लामा फाहामनानै होनायनि राजखान्थिनि बादायलायनायाव रायजोफोरासो मुलाम्फा जादों बुंजायो। रायजोफोरा माबा मोनसे मोनथाराबाबो गामिनि लामाफोरा फाहाम जानायाव रायजोफोरानो मुलाम्फा जानाय बादि नुहुरो। मानोना दिनै सोरबा सासे बिजाथिया माबेबा गामियाव मेल-मिथिं खुंनानै रायजोनि गाज्रि जानानै थानाय लामाखौ फोसाबनानै होयोब्ला सानथामसोनि उनाव सोरबा बिजाथिया बि गामियावनो मेल-मिथिं खुंनानै माबाफोर खामानि मावनायाव गुसु दावहा जागासिनो दं। थिग बिदिनो माखासे बिजाथिफोरा गावनियाव जमा थाखानाय रांफोर आरो लोगोफोरा हेफाजाब होनाय रांफोरा खरसा जाजोबनायनि उनाव गुबुननिफ्राय रां हावलोद लानानै मिथिस’हायै बिटिसि बिसायख’थिनि खालार फोसावनायनि उनाव बिसायख’थि जाजासिम खरसा खालामनाया एसे गोरलै जानानै थायाखै। दा नुनायाव मोनफ्रोमबो आरो साफ्रोमबो बिजाथिनि बिसायख’थि मेल-मिथिंफोराव बुरजा रायजोफोरनि बाहागो लानायखौ नायनानै सोर बांसिन देरहागोन बुंस’नो हाया जादों । मानोना भटार रायजोफोरा राजखान्थि दोलो एबा गुबुन बिजाथिफोरनिफ्राय बेनो सुजुग मोनदों साननानै सासे सुबुंखौनो सानफा मोनफा गुबुन बिसायख’थिनि मेल-मिथिङाव थांनानै खोनासंनो थांनाय नुनो मोनदों। बे बिथिंखौ नायोब्ला सोर बिजाथिया देरहागोन बिखौ थफ्लं बुंनाया एसे गोरलै जानानै थायाखै। दा बिसायख’थिनि मेल-मिथिंफोराव इउ पि पि एलनि आफादगिरि प्रमद बर’ आरो बिपिएफनि आफादगिरि हाग्रामा महिलारीया नुजाफैगोन होनब्लाल’सो सायना बायहां-बायहां जालायनाय भटारफोरखौ बाहागो लानाय नुनो मोनदों। थांनाय बिसायख’थिफोराव नुबोनाय बाथ्राखौ एसे फोरमायनो नाजाबाय दि बिसायख’थिनि सिगां-सिगां एबसुआ मदद होनाय राजखान्थि हानजानि बिजाथिफोरनि मेल-मिथिंफोराव गोबां सुबुंफोरा बाहागो लानायखौ नायब्ला देरहानाया रोखा जायोमोन, नाथाय भट सानखालि भटनि फिथाया उल्थासो जायो। थिग बिदिनो दा सान्दै इउ पि पि एलनि बिजाथिफोरनि मेल-मिथङाव देरहानायखौ रोखा नुयोब्लाबो भट लागोननि साननै सिगां भट होग्राफोरनि गोसोखौ सोलाय होनानै बिपिएफनि फार्से देरहागोनखौ नंखाय बुंनो हाया । नाथाय फैगौ बिटिसि बिसायख’थियाव सोर बांसिन मासि मोननानै सोरखार दागोन बेखौ रावबो बुंनो हाया । नाथाय फैगौ डिसेम्बर दानाव बिटिसि बिसायख’थिया खुंजानानै थाब जोबनायखौ बयबो बिटिआरनि नोगोरारिफोरा लुबैथारबाय।